Het Nie Idols Nie… – hier "blok" ek!
Het Nie Idols Nie…
Na aanleiding van my koerantlees vanmore, wil ek graag die volgende stelling van "ene" Steve Hofmeyer,
met julle deel – dit is so treffend mooi, sy woorde sit ek in bold – hieronder is die kommentaar wat ek gegee het na die lees van die artikel oor die geboorte van sy 6de kind.
Ek stem 100% saam met die vlg stelling maar sal dit self verander na ouerskap is:
"Vaderskap (ouerskap) het te doen met die toekoms en die verlede. Vir 'n verskriklike kort tydjie is jy 'n ligtoring. En jy hoop daai liggie brand skerp genoeg om vir jou kinders hul eie vlerke te gee."
Ekself het ouerskap baie traumaties ervaar, baie bevredigend, maar erg traumaties. Ek het geen ondersteunings netwerk gehad nie, en was dus solo met 'n man wat baie hard- en ongelooflike langure gewerk het, en soos julle weet was ek verdomp jonk toe ek my eerste kind gehad het. Dit was waaragtig trial and error. Ek het 'n permanente gebed in my hart gehad en die gebed was as volg: Here, as hierdie kind net 'n maand lank leef weet ek hy sal dit maak, maar asb net 'n maand. Ek het elke oomblik van die dag as hy geslaap het my vinger onder sy neusie gedruk net om seker te maak hy haal nog asem. Ek was vas onder die indruk dat hy nie eens die 1ste 48 uur gaan maak met my aan die stuur van sake nie. En vandag 32jaar later is hy 'n vet uitgevrete "moegoe" met sy eie klein peiringoog. Hy laat ouerwees so maklik lyk, ongeag die "raw deal" wat hy gehad het met sy vroeë egskeiding en toe die enkelpa-skap daarna.
Met my dogter was dit 'n ander storie – sy was tot op die letter "T" beplan, als rondom haar was so reg en toe met haar geboorte het sy geskree en geskree en geskree – Die eerste 3jaar van haar lewe was sy soos 'n stukkie gom aan my, en as ek nie iets gedoen het waarvan sy gehou het nie, het sy uitgebars in trane en vir my gesê: Jy is nie meer lief vir my nie!! Maar ek kon dit hanteer het want ek het gedink dit is waaragtig die mooiste ding wat die Here ooit in my hande kon plaas. Vandag is sy 29, sy reken nogsteeds sy sou 'n baie beter "enkelkind" gewees het, as om sibbe te moet hê – maar sy aanvaar dat sy 'n broer het, en dat haar broer sommer meer geword het met die geboorte van sy eie dogtertjie.
Ek is nogsteeds nie 'n klein-kindertjie mens nie, ek dink ek is dalk te OCD daarvoor. Maar ek maak beslis 'n wilsbesluit om elke kindjie wat my pad kruis met 'n glimlag weg te laat gaan van my af – ek dink ons is dit aan hulle verantwoordelik, hierdie sg kinderlewe is so vinnig verby, en terwyl hulle nogsteeds 'n liedjie in hul harte het moet ek asb tog net nie die een wees wat daai liedjie smoor nie – hulle moet weggaan van my af met die liedjie wat steeds in hul harte speel, en verkieslik effe harder en hopelik is dit in rock "majeur"…
Ek is nou maar eenmaal 'n dieremens deur en deur, want by hulle alleen sal jy die kuns van onvoorwaardelik leer vir solank as wat hulle lewe. Al wat hulle wil doen is om "hul mens" tevrede te stel, sonder enige verwagting… ek hou daarvan!! Maar ek besef ook die waardetoevoeging wat 'n mens se kinders en ander mense tot ons lewens bied, al gaan dit baiekeer met erge trauma gepaard. Maar ja, waar in die Bybel staan dit dat dit 'n "easy ride" sou wees… dit is wat dit is… die lewe op aarde en dit is nie vir "sissies" (The Japanese word bishōnen is also a polite term for a man or boy with gentle or feminine attributes. The word sissy in its original meaning of "sister" entered American English around 1840-1850 and acquired its pejorative meaning around 1885-1890; the verb sissify appeared in 1900-1905) nie!!!!
Tot silly quizzes sê ek is beter met diere 😉
14 thoughts on "Het Nie Idols Nie…"
Junie 27, 2017 at 10:29 vm
Jy skryf so eerlik en opreg, en met soveel insig in jouself en diegene om jou. Dit alleen maak van jou ñ wonderlike mense-mens, al dink jyself nie aldag so nie. Ek stem volkome saam met jou uitleg oor ons invloed op klein mensies, Elanè. Mag ons nooit ooit die liedjie in hul harte smoor nie.
Junie 27, 2017 at 11:04 vm
Dankie Una, sjoe dankie 🌹
Junie 27, 2017 at 10:51 vm
Dis so mooi geskryf. Ja dit is erg traumaties en bevredigend gelyk. Dit lyk net altyd of 'anner' mense se ouerskap makliker is
Junie 27, 2017 at 11:05 vm
Dit is seker maar so… maar ai, ek het gesukkel. Daai ding van deur vensters te kyk…
Junie 27, 2017 at 1:41 nm
Dis pragtig geskryf. Jy sien jouself so eerlik. Dit was vir my 'n effense skok om agter te kom wat my kinders se opinie van my is toe hulle eers grootmense geword het. Ek sien myself bietjie anders as hulle. En dankie vir die Steve stukkie. Hy bly 'n eerlike interessante mens. Of jy van hom hou of nie.
Junie 27, 2017 at 2:05 nm
Ek stem saam – ek hou van eerlikheid in alle fasette van die lewe. Ek persoonlik dink SH is 'n hoogs intelligente mens wat opreg pa staan vir sy foute.
Junie 28, 2017 at 10:07 vm
DANKIE – my seun het eendag tergenderwys vir my gesê dat ek nie te sleg gevaar het nie – gegewe dat almal om my darem nog lewe. Maar mens weet mos nooit werklik wat in hulle gedagtes aangaan nie, miskien is dit ook maar beter – ek het soveel flaters begaan…
Julie 2, 2017 at 6:22 vm
Dis 'n voorreg wanneer ons kinders grootmense is en ook "grace" aan ons bewys. Hulle besef ons het foute, maar waardeer dat ons 'n opregte poging in ouerskap aangewend het. Foute het ons almal gemaak. Ek het moerses begaan. Vandag terg my kinders my daaroor. Darem in liefde
Junie 27, 2017 at 6:57 nm
Ja mense doen niks onvoorwaardelik nie… net God doen dit!
Junie 27, 2017 at 7:21 nm
Ja, vlg my beskeie mening is ons diertjies se liefde die naaste wat ons aan onvoorwaardelik hierop aarde sal kom.
Junie 27, 2017 at 9:10 nm
Jy het soveel OMGEE in jou en die passie waarmee jy alles aanpak sê vir my jy moet slaag – met kindertjies en diertjies.
Junie 28, 2017 at 9:17 vm
Oi so baie dankie Hester x
Julie 3, 2017 at 4:41 nm
Ek hoor jou as jy van diere en hulle onvoirwaardelike liefde praat. Ek is ook n diere mens en vind groot vreugde in hulle onbevange vreugde in jou. Kinders is anders en dis gekompliseerd, veral as hulle groter word. Dan hoop ek ook soos Steve dat my liggie darem helder genoeg skyn.